hotchpotch/miracl-hf-unified huggingface dataset:
It Just Gets Worse
It Just Gets Worse on Anal Cunt -yhtyeen 9. marraskuuta 1999 julkaisema grindcore-albumi. Se julkaistiin Earache Recordsilla.
It Just Gets Worseen sisältyvän kappaleen "Your Kid Committed Suicide Because You Suck" alkuperäinen nimi oli "Connor Clapton Committed Suicide Because His Father Sucks", mutta se jouduttiin muuttamaan juridisista syistä. Anal Cuntin laulaja Seth Putnam oli ennen levyn julkaisua joutunut riitoihin laulaja Chris Barnesin kanssa, minkä vuoksi hän kirjoitti levylle myös laulun "Chris Barnes Is A Pussy".
Pyhä Mauritius
Pyhä Mauritius on Mustapäiden veljeskunnan suojeluspyhimys. Hän oli pohjoisafrikkalainen kristitty, joka toimi Rooman legioonan komentajana. Legendan mukaan keisari Maximianus teloitutti Mauritiuksen ja koko hänen 6 600-päisen joukko-osastonsa 200-luvun loppupuolella, koska nämä kieltäytyivät noudattamasta keisarin käskyjä. Eri versioiden mukaan Maximianus joko kieltäytyi surmaamasta kristittyjä uskonveljiään tai uhraamasta pakanajumalille.
Katolisen kirkon pyhimyskalenterin Pyhä Mauritiuksen muistopäivä on 22. syyskuuta. Samana päivänä on suomalaisen kalenterin Maurin nimipäivä.
Sankt Moritzin talviurheilukeskus Sveitsissä on saanut nimensä Mauritiuksen mukaan.
Reina Tanaka
Reina Tanaka (, s. 11. marraskuuta 1989 Fukuoka, Japani) on yksi kuudennen sukupolven jäsenistä Morning Musumessa. Hänen nykyisin käytössä oleva nimensä on kirjoitettu hiragana-merkeillä, jotta se erottuisi japanilaisen näyttelijän Rena Tanakan nimestä. Kummatkin nimet ovat samanlaisia kanji-merkeillä kirjoitettuna, sillä nimi voidaan lausua sekä "Rena" että "Reina". Tanaka on singlen Shabondama päälaulaja, tehden hänestä ensimmäisen jäsenen Morning Musumessa, joka on voinut laulaa pääosan esikoissinglellään. Hän oli myös edustettuna Memory Seishun no Hikari -kappaleen sooloversiossa, joka julkaistiin ihailijakerhon CD:llä. Tanaka on ainoa jäsen, joka on koe-esiintynyt kahdesti päästäkseen mukaan. Hän on 152,5 cm pitkä ja hänen veriryhmänsä on O.
Tšernobog
Tšernobog, Crnobog, Czorneboh tai Zernebog (, ) on slaavilainen jumaluus, josta tiedetään vähän mutta josta on spekuloitu paljon. Kaikki eri kirjoitusasut tarkoittavat mustaa jumalaa. On epäselvää, kuinka tärkeä tämä jumala oli muinaisille slaaveille ja miten laajalti hänet tunnettiin.
Ainoa Tšernobogin mainitseva historiallinen lähde on saksalaispappi Helmoldin "Chronica Slavorum" 1100-luvulta. Helmold kuvaa teoksessaan vielä pakanuudessa pysytelleiden slaaviheimojen uskomuksia ja elintapoja. Hän kertoo, kuinka slaaveilla oli juhlissaan tapana kierrättää keskuudessaan pikaria samalla ylistäen hyvää jumalaa hyvistä asioista ja kiroten pahaa jumalaa pahoista asioista. Tässä yhteydessä Helmold mainitsee pahan jumalan nimeksi Zerneboh. On huomattava, että kyseessä on pikemminkin saksalaisen, slaavien kieltä ja tapoja tuntemattoman Helmoldin oma tulkinta kuin tarkka kuvaus. Ei myöskään tiedetä, onko kyseessä erillinen jumaluus vai jonkin toisen jumalan ilmentymä.
Slaavilaisen mytologian tutkijat pitivät mustan jumalan olemassaoloa kuitenkin tosiasiana ja olettivat, että sen vastaparina piti olla olemassa myös valkoinen jumala Belobog. Tästä dualistisesta käsityksestä tehtiin paljon pitkälle meneviä johtopäätöksiä hataralle pohjalle. Myöhemmin käsitys mustan ja valkoisen jumalan vastakkainasettelussa slaavilaisessa mytologiassa on vahvasti kyseenalaistettu.
Ajatus pahasta slaavilaisesta jumalasta on kiehtonut monia taiteilijoita, ja Tšernobog onkin saanut paikan varsin monien kirjojen, elokuvien ja videopelien hahmona, muun muassa:
Taivaskallio
Taivaskallio () on puiston ja pienen asuinalueen kattava alue Helsingin Käpylässä Pohjolankadun, Panuntien, pääradan ja Käpyläntien rajaamalla alueella. Pinnanmuodoltaan se on korkea kukkula (lähes 60 metriä) jolta erityisesti laskiaisena lasketaan mäkeä sankoin joukoin Käpylän Lions-klubin järjestämässä perinteisessä Taivaskallion laskiainen -tapahtumassa. Myös uutena vuotena alueelle kerääntyy sadoittain ihmisiä ampumaan raketteja ja katselemaan ilotulitusta. Ennen Malminkartanon ja Paloheinän täyttömäkien rakentamista Taivaskallio oli Helsingin korkein maastonkohta. (Tarkistuspyyntö : Kivikon ulkoilupuistosta väitetään löytyvän Helsingin korkein luonnon muovaama maastonkohta, 62 m. Lähteinä retkiremmi.net, Helsingin Uutiset ym. Valitettavasti Kansalaisen karttapaikan selkeys ei riitä tarkistamiseen. Paikka lienee N=6680920.743, E=393606.663)
Taivaskalliota halkoo etelä-pohjoissuunnassa Pekka Jokipaltion tie, joka kallion laella tosin on korkeintaan pyörätie. Tie on nimetty toisen maailmansodan loppupuolella Helsingin ilmatorjuntapäällikkönä toimineen 1. ilmatorjuntarykmentin komentajan, eversti Pekka Jokipaltion mukaan. Taivaskalliolla toimi sotien aikana, vuosina 1939–44 raskas ilmatorjuntapatteri Taivas. Muistona tästä kallion laella on useita vanhoja ilmatorjunta-asemia ja yksi sinetöity ilmatorjuntatykki (76-millinen tsekkoslovakialainen Skoda). Tykkiin on kiinnitetty metallinen muistolaatta, josta käy ilmi, että muistotykin on paikalle asettanut 29.5.1983 Hel.ITR:n Kilta ry eli Helsingin Ilmatorjuntarykmentin asevelijärjestö (nykyisin Helsingin Ilmatorjuntakilta ry). Taivaskallion sisään on louhittu iso maanalainen hiekkasiilo.
Erityisesti kesäviikonloppuisin Taivaskalliolla on usein päivää paistattelevia perheitä ja nuoria. Kallion laelta voi nähdä aina Helsingin keskustaan asti.
Will Champion
William "Will" Champion (s. 31. heinäkuuta 1978 Southampton, Englanti) on brittiyhtye Coldplayn rumpali.
Champion syntyi Southamptonissa, Englannin Hampshiressa. Hänen molemmat vanhempansa ovat opettajia, ja hänen isänsä Timothy Champion toimii Southamptonin yliopistossa arkeologian professorina. Vanhempiensa ansiosta hän kiinnostui musiikista jo varhain. Varhaisia musiikillisia vaikutteita hänelle olivat Tom Waits sekä irlantilainen folkmusiikki. Champion kasvoi soittaen kitaraa, mutta soitti ajan mittaan myös pianoa, bassokitaraa ja tinapilliä. Ennen Coldplayn perustamista hän soitti yhtyeessä nimeltä Fat Hamster.
Champion opiskeli antropologiaa University College Londonissa, jossa hän tapasi tulevat yhtyetoverinsa, joiden kanssa perusti Coldplayn. Tuolloin hänellä ei kuitenkaan ollut vielä lainkaan kokemusta rumpujensoitosta. Hän kuitenkin oppi soittamaan nopeasti ja vakiinnutti paikkansa yhtyeen täysvaltaisena jäsenenä.
Syksyllä 2004 Champion ja Coldplayn basisti Guy Berryman vierailivat a-han kosketinsoittaja Magne Furuholmenin ensimmäisellä sooloalbumilla, "Past Perfect Future Tensellä".
Will oli ensimmäinen Coldplayn avioliittoon astunut jäsen. Hän avioitui vuonna 2003 opettaja Marianne Darkin kanssa. Heidän ensimmäinen lapsensa, Ava-tytär, syntyi 14. huhtikuuta 2006.
Renzo Pasolini
Renzo Pasolini (18. heinäkuuta 1938 Rimini, Italia – 20. toukokuuta 1973 Monza, Italia), lempinimeltään "Paso", oli 1960-luvulta alkaen suosittu italialainen ratamoottoripyöräilijä. Pasolini menehtyi Monzan moottoriradalla saamiinsa vammoihin samassa onnettomuudessa kuin suomalainen Jarno Saarinen.
Vuonna 1985 italialainen moottoripyörätehdas Ducati (jonka silloin omisti Cagiva) esitteli uuden Ducati Paso -mallinsa, jonka suunnittelija Massimo Tamburini oli nimennyt Pasolinin muiston kunniaksi.
Heart-Shaped Box
Heart-Shaped Box on grunge-yhtye Nirvanan kappale, joka julkaistiin ensimmäisen kerran elokuussa vuonna 1993 "In Utero" -albumilla.
Kappaleen on sanoittanut Nirvanan keulahahmo Kurt Cobain joskus vuosina 1992 ja 1993. Kappaleen B-puolina olivat Nirvanan kappaleet Milk It ja Marigold. Marigold-kappaleesa laulaa Nirvanan rumpali Dave Grohl. Kappaleen musiikkivideossa on joissakin kohdissa tyttö, joka on Kurt Cobainin siskopuoli. Cobain sai kappaleen tekoon idean kun hänen vaimonsa Courtney Love antoi hänelle sydämen muotoisen soittorasian. Cobain myös sai kappaleen musiikkivideon idean kun hän näki erään unen. Kappaleen tuotti Steve Albini. Kappaleen musiikkivideon ohjasi Anton Corbijn. Heart-Shaped Box voitti MTV Video Music Awardseissa palkinnon "parhaasta Alternative videosta". Se oli yhtyeen kolmas palkinto ja sitä ennen yhtye oli voittanut palkinnot kappaleista Smells Like Teen Spirit ja In Bloom.
Nirvana soitti kappaleen ensimmäisen kerran livenä 16. tammikuuta vuonna 1993 São Paulossa Brasiliassa Hollywood rock Festivaaleilla. Craig Montgomery äänitti kappaleen ensimmäisen kerran studiossa tammikuussa vuonna 1993 Rio de Janeirossam Brasiliassa. Tämä versio julkaistiin vuonna 2004 Nirvanan "With the Lights Out" -box-setilä ja vuonna 2005 "" -kokoelma-albumilla. Kappale on vuoden 2006 pelissä Guitar Hero II yhtenä soittokappaleena.
Heart-Shaped Box-kappaleesta julkaistiin myös liveversio lokakuussa vuonna 1996 yhtyeen "From the Muddy Banks of the Wishkah"-livekokoelmalevyllä. Se äänitettiin 30. joulukuuta vuonna 1993. Alkuperäinen versio kappaleesta julkaistiin lokakuussa vuonna 2002 Nirvanan kokoelma-albumilla "Nirvana". Demoversio julkaistiin marraskuussa vuonna 2004 yhtyeen "With the Lights Out"-box setillä ja marraskuussa vuonna 2005 boxin materiaalista kootulla ""-kokoelmalla.
Heart-Shaped Box -kappaletta ovat coveroineet muun muassa seuraavat artistit:
Mardonios
Mardonios (kuoli 479 eaa.) oli persialainen sotapäällikkö. Hänen isänsä oli Gobryas, ja hänen äitinsä oli luultavasti Persian kuninkaan Dareios I:n sisko. Mardonios meni naimisiin Dareioksen tyttären Artozostran kanssa. Mardonios tunnetaan parhaiten siitä, että hän johti persialaisia joukkoja Plataian taistelussa 479 eaa.
Hystaspes
Hystaspes (muinaispersiaksi Vištâspa) oli Persian kuninkaan Dareios I:n isä. Hystaspeen isä oli Arsames. Dareios antaa virallisissa kirjoituksissaan kertoa että Arsameen isä oli Ariaramnes, jonka isä Teispes oli Akemenidien hallitsijasuvun perustajan Akhemeneen poika. Dareios väitti että kaikki hänen esi-isänsä olivat olleet kuninkaita, tästä ei kuitenkaan ole minkäänlaisia todisteita.
Hystaspes palveli Kyyros Suuren armeijassa ja joko Kyyros tai hänen poikansa Kambyses II nimitti hänet Parthian satraapiksi. Kun Dareios nousi kapinaan Kyyroksen poikaa Smerdistä vastaan, antoi Hystaspes tukensa pojalleen. Hän auttoi Dareiosta myös tämän vallankaappauksen jälkeen tapahtuneiden kapinoiden aikana.
Freihaus auf der Wieden
Freihaus auf der Wieden oli Wienin 4. kaupunginosassa Wiedenissä sijainnut freihaus eli verovapaa kaupunkikiinteistö.
Freihausin rakentaminen alkoi 1600-luvulla ja sen omistamiseen liittyi kaksi erioikeutta: verovapaus ja autonominen hallinto. Starhembergin valtakunnankreivi Conrad Balthasar sai 1643 keisari Ferdinand III:lta tulevan freihausin ydinalueen ja hankki pian keisarilta lupakirjan, jolla hänelle ja hänen perillisilleen myönnettiin verovapaus ja oikeus hallita itsenäisesti freihausiin kuuluvien rakennusten asukkaita. Rakennuskompleksia ja maa-aluetta laajennettiin myöhemmin ja vasta 1665 se saavutti lopullisen kokonsa. Samoihin aikoihin valmistuivat Freihausin ytimen muodostaneet linna ja suuri kappeli (Rosalienkapelle). Lisäksi alueella oli asuntoja, toreja, käsityöläispajoja ja jopa teatteri, viinitupa, hedelmätarha ja hevostalli. Freihaus paloi Wienin toisessa turkkilaispiirityksessä 1683 ja uudestaan vuonna 1759, mutta rakennettiin aina uudestaan. Vasta 1900-luvun aikana freihausin aluetta alettiin pienentää pala palalta siten, että lopulta 1968 ainoa jäljellä oleva rakennus oli vain pieni kappeli (ei Rosalienkapelle).
Freihausin teatterissa sai 30. syyskuuta 1791 ensi-iltansa Mozartin Taikahuilu.
Kiirunan rautatieasema
Kiirunan rautatieasema (, ) on liikennepaikka Ruotsin rataverkolla Pohjois-Ruotsissa. Asema sijaitsee Kiirunan kaupungissa Norrbottenin läänissä rataosalla Luulaja–Kiiruna–Narvik, eli niin kutsutulla Malmbanan-radalla. Liikennepaikka sijaitsee noin 140 kilometriä napapiirin pohjoispuolella, ja sen etäisyys Tukholman keskusrautatieasemalta on 1412,7 ratakilometriä.
Kiirunan liikennepaikka jakaantuu neljään erilliseen osaan. Niistä itäisin on henkilöliikenneasema Kiruna C eli Kiirunan keskusrautatieasema. Sen länsipuolella sijaitsevat Kiruna Malmbangård sekä Kiruna Lokbangård. Kiruna C:n ja Kiruna Malmbangårdin eteläpuolella on lisäksi kaivoksen ratapiha, Sjöbangård.
Kiirunan henkilöasema on Kiirunan liikennepaikan itäisin osa. Sinne on keskitetty kaikki henkilöliikenteen toiminnot, lisäksi siellä käsitellään Kiirunaan saapuva kappaletavararahti. Henkilöjunarungot yöpyvät laituriraiteilla.
Kiirunan malmiratapiha () on Kiirunan liikennepaikan keskimmäinen osa. Se muodostuu henkilöratapihan länsipuolella sijaitsevasta lähtevien ja saapuvien malmijunien säilytysraiteista sekä niiden ja henkilöratapihan välisestä kolmioraiteesta. Malmiratapihalta on yhteys LKAB:n malmikaivokselle ja malmikaivoksen ratapihalle.
Kiirunaan saapuvat tyhjät malmijunat vedetään sähkövetureilla joko Kiruna Malmbangårdille tai Sjöbangårdile, jossa sähköveturi irrotetaan ja ajetaan varikolle. Tyhjät malmijunarungot siirretään dieselveturilla kaivoksen kuormauspaikalle, ja kuormauksen jälkeen edelleen lähtöraiteelle, jossa junan veturiksi vaihdetaan sähköveturi.
Sjöbangård on lähes kohtisuorassa kulmassa päärataan nähden, ja sen pohjoispäästä on yhteys kolmioraiteen kautta sekä Kiruna C:lle että Malmbangårdille. Sjäbangårdin eteläpäässä sijaitsevat Kiirunavaaran kaivoksen raiteet sekä malmijunien kuormauspaikat. Sjöbangårdin omistaa MTAB.
Kiirunan varikko on Kiirunan liikennepaikan läntisin osa. Siellä säilytetään ja huolletaan liikennöitsijäyhtiö MTAB:n käyttämät malmijunien Dm3- ja IORE-sarjojen sähköveturit.
The Second Ring of Power
The Second Ring of Power on Unholy-yhtyeen albumi. Se julkaistiin Avantgarde Music -yhtiön kautta vuonna 1994.
Asia Carrera
Asia Carrera (syntymänimeltään Jessica Andrea Steinhauser) (s. 6. elokuuta 1973, New York) on entinen pornonäyttelijä. Uransa aikana hän näytteli noin 380 pornoelokuvassa.
Hänen äitinsä on saksalainen ja isä japanilainen. Nuoruutensa hän vietti New Jerseyssä. Lapsena hän opiskeli pianonsoittoa ja ehti pitää kaksi esitystä Carnegie Hallissa, New Yorkissa. Carrera on sanonut olleensa vuosilinjansa toiseksi paras oppilas Stuyvesant High Schoolissa. 16-vuotiaana Asia karkasi kotoaan, koska hän ei pitänyt vanhempiensa painostuksesta akateemiselle uralle. Myöhemmin hän sai opiskelustipendin Rutgersin yliopistoon.
Carrera on Mensan jäsen, ja hänen itsensä mukaan hänen älykkyysosamääränsä on 155. Carrera kuuluu yhdessä Viccan kanssa niihin kuuluisiin pornonäyttelijöihin, jotka ovat Mensan jäseniä.
Asia siirtyi pornoteollisuuteen vuonna 1993 ja ilmoitti lopettavansa uransa 2003. Useimmissa filmeissä hän on esiintynyt nimillä Asia tai Jessica Bennett. Haastatteluissa hän on sanonut ottaneensa salanimensä sukunimen Carrera näyttelijä-malli Tia Carrerelta, tosin tahallisesti väärinkirjoittaen sen oikeudellisten ongelmien välttämiseksi.
Carrera on ollut myös mukana kirjoittamassa, tuottamassa ja ohjaamassa monia pornoelokuvia. Hän on myös toiminut usein maskeeraajana ja kampaajana avustaen muita näyttelijöitä samassa elokuvassa.
Carrera pitää yllä omia kotisivujaan, jossa hänellä on ollut keskustelupalsta vuodesta 1997 lähtien. Carrera pitää itseään tietynlaisena pornoteollisuuden nörttinä, sen lisäksi että hän on Mensan jäsen. Hän on sanonut tehneensä omat verkkosivunsa 1990-luvulla alusta alkaen itse ja myös muokanneensa sivuilla olevat kuvat.
Carrera on suorasanaisesti paheksunut laittomien päihteiden käyttöä nähtyään miten ne ovat vaikuttaneet hänen kollegojensa uraan ja elämään.
1990-luvun puolivälissä hän suurensi ensimmäisen kerran rintojen kokoaan B-kupista täyteen C-kuppiin. Myöhemmin hän on ainakin kerran suurentanut rintojaan nykyiseen kokoon, joka vastaa vähintään D-kuppia.
Vuonna 1995 Carrera meni naimisiin aikuisviihdeohjaaja Bud Leen kanssa. Vuonna 2003 he erosivat pitkän erossaolon jälkeen. Joulukuussa 2003 hän nai Don Lemmonin ja sai ensimmäisen lapsensa vuonna 2005. Hänen ollessa kahdeksannella kuulla raskaana kuoli hänen aviomiehensä Don auto-onnettomuudessa kesäkuussa 2006.
Carrera on ateisti.
AFC East
AFC East on amerikkalaisen jalkapallon ammattilaisliigan National Football Leaguen American Football Conferencen itäinen divisioona.
Divisioonassa pelaa neljä joukkuetta: Buffalo Bills, Miami Dolphins, New England Patriots ja New York Jets. Kaikki joukkueet ovat entisiä American Football Leaguen jäseniä.
Kun divisioona muodostettiin AFL:n ja NFL:n yhdistyttyä vuonna 1970, siihen kuului myös Baltimore Colts. Vaikka joukkue siirtyikin Baltimoresta Indianapolisiin Indianan osavaltioon vuonna 1984, Colts pysyi AFC Eastissä vuoden 2002 uudelleenjärjestelyyn saakka. Tällöin Colts siirtyi AFC Southiin.
Vaikka Miami on maantieteellisesti paljon etelämpänä kuin mikään AFC Eastin kolmesta muusta Yhdysvaltojen koillisosien kaupungista, kaikki neljä ovat olleet keskenään hyvin kilpailuhenkisiä jo AFL:n ajoista lähtien ja divisioona haluttiin pitää entisellään.
* - Pelaajien lakko vuonna 1982 lyhensi runkosarjan vain yhdeksän ottelun mittaiseksi. Runkosarjan päätteeksi NFL järjesti 16 joukkueen play off -turnauksen vain tänä vuonna. Divisioonasijoitukset sivuutettiin, mutta Miami Dolphinsin voittoprosentti oli divisioonan paras.
Indianapolis Colts oli Baltimore Colts vuoteen 1984. Indianapolis Colts siirtyi AFC Southiin vuonna 2002.
Artem Milevskyi
Artem Volodymyrovitš Milevskyi (, s. 12. tammikuuta 1985 Mazyr, Valko-Venäjän SNT, Neuvostoliitto) on valkovenäläissyntyinen mutta sittemmin ukrainalaistunut jalkapalloilija, joka pelasi hyökkääjänä pitkään muun muassa Kiovan Dynamossa. Milevskyi siirtyi Dynamon paitaan Borysfen-2 Boryspilista vuonna 2002.
Milevskyi pelasi alle 16-vuotiaiden EM-turnauksessa vuonna 2000 Valko-Venäjän joukkueessa, ennen siirtymistään Ukrainan väreihin. Milevskyi valittiin Ukrainan joukkueeseen vuoden 2006 alle 21-vuotiaiden EM-kisoihin, joissa hän esitti hyviä otteita vieden joukkueensa aina finaaliin asti ja tullen itse valituksi kisojen tähdistöön.
Milevskyi valittiin Ukrainan jalkapallomaajoukkueeseen Saksan vuoden 2006 MM-kisoihin, joissa hän teki ensiesiintymisensä 19. kesäkuuta Ukrainan toisessa alkulohko-ottelussa Saudi-Arabiaa vastaan tultuaan vaihdosta kentälle 86. peliminuutilla. Ukraina voitti pelin 4–0. Milevskyi pääsi kentälle myös 1–0-voittoon päättyneen kolmannen alkulohko-ottelun lopulla, kun vastassa oli Tunisia. Neljännesvälierässä Sveitsiä vastaan jatkoajalla kentälle päässyt Milevskyi onnistui maalinteossa rangaistuspotkukilpailussa, kun Ukraina voitti Sveitsin. Tuleva maailmanmestari Italia pudotti Ukrainan puolivälierässä numeroin 3–0 ja avauskokoonpanossa pelannut Milevskyi vaihdettiin kentältä 72. minuutilla.
.kkrieger
.kkrieger on saksalaisen .theprodukktin kehittämä ja vuonna 2004 julkaisema ensimmäisen persoonan ammuntapeli. Peli luotiin Breakpoint-demopartyn kilpailuun huhtikuussa 2004. Peli voitti ensimmäisen sijan 96 kilotavun pelinkehityskilpailussa.
Peli vie vain 97 280 tavua tilaa, koska se käyttää tekstuurien, äänien ja muun sisällön luomiseen pienikokoisissa demoissa yleisesti käytettyjä tekniikoita, joilla sisältö luodaan dynaamisesti käynnistyksen ja ajon aikana.
Varhaisempi esimerkki hyvin pieneen tilaan tallennetusta 3D-pelimoottorista ja algoritmisesti luodusta sisällöstä on vuonna 1997 Sanction-ryhmän julkaisema 4 095 tavun intro "Omniscent", joka sisältää "Descent"-tyylisen pelimoottorin sekä kamera-ajon kyseisen pelin ensimmäisen tason läpi.
Medal of Honor: Pacific Assault
Medal of Honor: Pacific Assault on EA Los Angelesin ja TKO Softwaren kehittämä sekä Electronic Artsinin julkaisema ensimmäisen persoonan ammuntapeli, joka on osa "Medal of Honor" -pelisarjaa Peli julkaistiin Microsoft Windowsille marraskuussa 2004.
Peli sijoittuu Tyynenmeren sotaan toisessa maailmansodassa, jossa vastakkain olivat liittoutuneet ja Japani. Pelissä on 25 yksinpelitehtävää ja mahdollisuus moninpeliin. Peli käyttää Havok-fysiikkamallinnusta. Pelaaja osallistuu useisiin kuuluisiin taisteluihin, kuten Pearl Harborin hyökkäykseen ja Makin-atollin, Guadalcanalin sekä Tarawan taisteluihin.
RG Line
RG Line Oy Ab oli vuonna 2001 perustettu suomalainen laivayhtiö. Yhtiö harjoitti reittiliikennettä kahden Pohjanlahden rannikkokaupungin, Suomen Vaasan ja Ruotsin Uumajan välillä M/S RG I -aluksella (ent. "M/S Kahleberg").
Laivayhtiön perusti liikemies Rabbe Grönblom muutama kuukausi sen jälkeen, kun Silja Line oli lopettanut Merenkurkun liikenteensä. Silja lopetti liikenteen vedoten Euroopan unionin päätökseen lakkauttaa verovapaa kaupankäynti jäsenvaltioiden välillä.
Yhtiö jätti konkurssihakemuksen 29. marraskuuta 2011, mutta liikennöinti jatkui normaalisti vuoden 2012 loppuun.
__notoc__
AFC South
AFC South on amerikkalaisen jalkapallon ammattilaisliigan National Football Leaguen American Football Conferencen eteläinen divisioona, joka muodostettiin vuonna 2002, kun liigan joukkueiden määrä kasvoi 32:een.
AFC Southissa pelaa neljä joukkuetta: Houston Texans, Indianapolis Colts, Jacksonville Jaguars ja Tennessee Titans.
Ennen vuoden 2002 uudelleenjärjestelyjä Texansia ei ollut olemassa ja Colts kuului AFC Eastiin sekä Jaguars ja Titans entiseen AFC Centraliin.
From the Shadows
From the Shadows on suomalaisen Unholyn debyyttialbumi, joka julkaistiin Lethal Recordsilla vuonna 1992. Avantgarde Music teki siitä uudelleenjulkaisun vuonna 1999.
Brännboll
Brännboll (Tanskassa "rundbold") on pääasiassa Ruotsissa ja Tanskassa pelattava baseballin ja pesäpallon lähisukulaispeli. Peliä pelataan myös yleisesti Pohjanmaalla ruotsinkielisissä kouluissa. Lajia harrastetaan lähinnä amatööritasolla puistoissa, eikä sillä ole varsinaista organisoitua toimintaa.
Pääasiallinen ero baseballiin ja pesäpalloon on se, ettei lajissa ole lainkaan syöttäjää tai lukkaria, vaan lyöjä itse heittää pallon ilmaan, mistä hän myös sen lyö. Lyöjällä on kolme yritystä. Pesiä on neljä, joilla kaikilla juoksijan tulee käydä. Ulkokentän pelaajat eivät käytä käsineitä tai räpylöitä. Polttaakseen juoksijan heidän tulee saada pallo haltuunsa ja heittää pallo polttajalle, jonka täytyy astua maassa olevan lautasen tai laudan päälle. Tällöin juoksija palaa, mikäli ei ole sitä ennen pesässä. Palamisen seurauksena hänen pitää palata edelliselle pesälle. Ykköspesällä olija saa pysytellä paikoillaan. Jossakin variantissa palanut sisäpelaaja joutuu palaamaan aina ykköspesälle.
Ulkovuorossa oleva joukkue saa pisteitä paloista ja saatuaan pallon suoraan ilmasta kiinni ("lyra"). Mikäli pallon saa kiinni yhdellä kädellä, saatetaan siitä antaa lisäpisteitä. Sisävuorossa oleva joukkue saa pisteitä juoksuista, lisäpisteitä mikäli kyseessä on kunnari ("frivarv"). Pallona toimii tavallisesti tennispallo.
Vaikka bränbollia pelataan lähinnä vapaa-aikana harrastemielessä, on vuodesta 1974 järjestetty Uumajassa opiskelijoiden MM-kisat. Saksassa vastaavaa peliä nimeltä "Brennball" pelataan kouluissa sisätiloissa ja isolla pallolla, tavallisesti lento- tai koripallolla.
Kuppikivi
Kuppikivet ovat muinaisjäännöksiä, kiviä tai kalliopintoja, joissa on yleensä useita suhteellisen pyöreitä uurrettuja koloja, niin sanottuja uhrikuoppia.
Nykyisen Suomen alueelta tunnetaan yli 350 kuppikiveä ja Karjalasta 26. Kuppikivet sijaitsevat Lounais-Suomessa, Etelä-Hämeessä, Etelä-Savossa, Pohjanmaalla ja Karjalankannaksella. Niiden käyttö on jatkunut historialliseen aikaan, syrjäisillä paikoilla 1900-luvulle. Tällöin niiden käyttö on liittynyt esimerkiksi sairauksien parantamiseen. Suomen kuppikiviä pidetään pääasiassa rautakautisina, mutta osin ehkä myös keskiaikaisina. Suomessa kuppikivet ovat yleensä lähellä viljelysmaita tai polttokenttäkalmistoja.
Kivien kuoppien merkityksestä on useita oletuksia ja suomalaisia kansanperinteitä. Usein kivet ovat uhripaikkoja. Uhreja, kuten viljaa, jätettiin kiven koloihin suvun vainajille, haltijoille tai maahisille sato- ja pyyntionnen toivossa. Jotkut uskoivat, että kuoppiin jääneellä sadevedellä on parantava vaikutus. Loitsuissa myös kipuja ja vaivoja karkotetaan kiven reikiin.
Pääkaupunkiseudun ja samalla Suomen saaristoalueiden ainoa tunnettu kuppikivi sijaitsee Korkeasaaressa. Sen sijainti ja korkeus merenpinnasta viittaavat pronssikauteen, mahdollisesti 3500 vuoden taakse.
2010-luvulla Suomen tiedotusvälineissä oli näkyvästi esillä myös Hämeenlinnan Uhrikivi
Ruotsissa kuppikivien katsotaan olleen käytössä jo kivi- ja pronssikaudella. Niiden on oletettu liittyneen auringonpalvontaan ja hedelmällisyysmenoihin, myöhemmin myös vainajien palvontamenoihin.
Virosta tunnetaan noin 1 750 kuppikiveä, ja siellä ne ajoittuvat pronssikaudelta esiroomalaiselle kaudelle. Kuten Ruotsissa ja Suomessakin, saattavat Viron kuppikivien kupit sijaita myös pystypinnoilla.
Gracefallen
Gracefallen on Unholy-yhtyeen viimeiseksi jäänyt albumi. Se julkaistiin Avantgarde Music -yhtiön kautta vuonna 1999. Vuoden 2011 uudelleenjulkaisun bonuskappale
Johnny Mandel
Johnny Mandel (s. 23. marraskuuta 1925, New York) on yhdysvaltalainen populaarimusiikin, elokuvamusiikin ja jazzin säveltäjä. Hän on työskennellyt muiden muassa Count Basien, Frank Sinatran ja Shirley Hornin kanssa.
Mandel voitti vuonna 1966 Oscarin ja Grammyn "vuoden parhaasta laulusta" elokuvaan "Kuuma ranta" yhdessä Paul Francis Websterin kanssa tekemällään kappaleella "The Shadow of Your Smile". Mandel sai Grammyn myös kirjoittamillaan kappaleilla "Unforgettable" (Natalie Cole & Nat King Cole, 1992) ja "Here's to Life" (Shirley Horn, 1993). Vuonna 1997 hän sai elämäntyöstään ASCAP-järjestön Henry Mancini -palkinnon.
Mandelin muita tunnettuja sävellyksiä ovat muiden muassa "Suicide Is Painless" (teema elokuvasta M.A.S.H. – armeijan liikkuva kenttäsairaala), "Close Enough to Love", "Emily" ja "A Time for Love".
Rapture (Unholyn albumi)
Rapture on Unholy-yhtyeen kolmas albumi. Se julkaistiin Avantgarde Music -yhtiön kautta vuonna 1998.
Drangiana
Drangiana (muinaispersiaksi "Zranka") oli maakunta muinaisessa Persiassa. Nyt se on osa Afganistania, Irania ja Pakistania. Drangianassa asui antiikin aikana persialainen heimo, joita kreikkalaiset kutsuivat drangianalaisiksi. Aluksi Drangiana joutui Meedian vallan alle, mutta 500-luvulla eaa. Kyyros Suuri liitti sen Persian valtakuntaan. Vuonna 330 eaa. Aleksanteri Suuri valtasi alueen.
NFC South
NFC South on amerikkalaisen jalkapallon ammattilaisliigan National Football Leaguen National Football Conferencen eteläinen divisioona, joka muodostettiin vuonna 2002, kun liigan joukkueiden määrä kasvoi 32:een.
NFC Southissa pelaa neljä joukkuetta: Atlanta Falcons, Carolina Panthers, New Orleans Saints ja Tampa Bay Buccaneers.
Ennen vuoden 2002 uudelleenjärjestelyjä Tampa Bay Buccaneers kuului NFC Centraliin ja muut joukkueet NFC Westiin.
Trip to Depressive Autumn
Trip To Depressive Autumn on Unholy-yhtyeen viimeinen virallisessa levityksessä ollut demonauha ja ensimmäinen EP. Se nauhoitettiin vuonna 1991 Nauha poiki -levytyssopimuksen Lethal Recordsin kanssa. Vuotta myöhemmin (1992) demo lisensoitiin USA:han, ja Wild Rags-levy-yhtiö julkaisi sen myyntiin.
Julkaisija: Lethal Records (Eurooppa), Wild Rags (USA)
Vihannin rautatieasema
Vihannin rautatieasema () on Suomen rataverkon liikennepaikka Raahen Vihannin kirkonkylässä rataosalla Seinäjoki–Oulu. Liikennepaikan etäisyys Helsingin päärautatieasemalta on 684,6 ratakilometriä mitattuna Haapamäen kautta. Asema on avattu liikenteelle 1886. Oulun rautatieasemalle on matkaa 68 kilometriä.
Vihannin asemarakennuksen suunnittelija on todennäköisesti ollut tuolloinen rautatiehallituksen pääarkkitehti Knut Nylander. Asemarakennus on rakennettu signeeraamattomien niin kutsuttujen "Oulun radan tyyppipiirustusten" mukaan.
Vihannin ratapihalla on kolme junaliikenteen käytössä olevaa raidetta. Näiden lisäksi ratapihalla on myös useita sivuraiteita, joita käytetään pääasiassa puutavaran kuormaamiseen. Vihanti on ollut ennen risteysasema: Ristonahon rata eli sivurata Lampinsaaren kylässä sijainneille kaivoksille on purettu.
Vihannin asemalla on sekä henkilö- että tavaraliikennettä. Henkilöjunilta on linja-auto- sekä taksiyhteydet Raahen keskustaan. Aseman ulkopuolella on nykyään myös Junamaatti, mistä voi ostaa lippuja.
Choctaw Brave
Choctaw Brave (30. huhtikuuta 1977 Yhdysvallat – 18. helmikuuta 2008 Suomi) oli erinomaisena siitoshevosena tunnetuksi tullut ravihevonen. Se tuotiin Yhdysvalloista Suomeen vuonna 1982. Punaruunikon oriin osti Juhani Lagerstam Laukon kartanoon, missä oritta käytettiin siitokseen yli kahden vuosikymmenen ajan.
Oman kilpauransa aikana Choctaw Brave ehti ansaita yli 125 000 dollaria. Ennätysajaksi kirjattiin 1.13,0a. Lupaava kilpaura kuitenkin päättyi loukkaantumiseen .
Choctaw Bravellä on Suomessa yli 1 200 jälkeläistä ja Ruotsissa noin 70. Kuuluisimpia oriin jälkeläisistä lienevät Houston Laukko (voitti yli miljoona euroa), Isla J Brave (voitti yli 800 000 euroa), Indian Silver (voitti 700 000 euroa), Noa Savoy (voitti 400 000 euroa) sekä Jonas Laukko (voitti 350 000 euroa). Choctaw Brave on palkittu jälkeläisarvokirjaimella A .
Choctaw Brave lopetettiin selkävaivojen takia 31 vuoden ikäisenä 18. helmikuuta 2008. Se haudattiin omaan tarhaansa Laukon kartanon maille.
Meritupet
Meritupet ("Ascidiacea") on vaippaeläinten luokka. Ne ovat alustaan kiinnittyneitä, vaipan ympäröimiä merieläimiä, joilla on suu- ja hylkyaukko. Toukat uivat vapaasti ja niillä on selkäjänne, jonka yläpuolella on selkäydin, mikä viittaa sukulaisuuteen selkärankaisten kanssa. Merituppilajeja tunnetaan noin 1 000. Niiden elinikä on muutamia kuukausia.
Meritupet ovat rakenteeltaan hyytelöstä koostuvia suppiloita, jotka ovat täynnä vettä. Yksittäin elävillä merituppilajeilla hylkyaukko sijaitsee kyljessä kuin teekannun nokka. Suolen alkupäässä on korimainen ravinnon suodatin. Vesi virtaa siihen ylhäällä sijaitsevasta sisääntuloaukosta ja poistuu hylkyaukon kautta. Keskikokoinen merituppi suodattaa vuorokaudessa 200 litraa vettä. Vedessä olevat ravintohiukkaset jäävät sisään seulamaisen verkon ja tahmean liman pidättäminä. Lopulta lima valuu alas ruoansulatuskanavaan ravintohiukkaset mukanaan. Suodatin toimii samalla kiduksena ottaen vedessä olevan hapen eläimen käyttöön. Virtaus pysyy yllä solujen pinnalla liikkuvien ripsien avulla. Niiden ansiosta veden vaihtuvuus on niin hyvä, että jotkin lajit pystyvät elämään seisovassa merivedessä.
Runkokuntina elävien merituppiyksilöiden koko on vain muutaman millimetrin, mutta kolonia voi kasvaa 15 sentin mittaiseksi. Yksin elävät meritupet kasvavat huomattavasti suuremmiksi ollen korkeintaan 20-senttisiä. Runkokunnassa merituppia yhdistää toisiinsa hyytelömäinen väliaine. Jokainen ottaa sisäänsä vettä yhdestä putkesta, suodattaa siitä ravintohiukkaset ja pumppaa veden ja jätteet toisesta päästä pois.
Meritupet ovat hermafrodiitteja eli jokaisella yksilöllä on sekä koiraan että naaraan sukupuolielimet. Periaatteessa ne voisivat lisääntyä yksinäänkin, mutta käytännössä ne eivät sitä tee. Sitä vastoin meritupet päästävät siittiönsä veteen ja saavat hengitysveden mukana lajikumppaniensa sukusolut. Siten perinnöllinen muuntelu säilyy, eikä jälkeläisistä tule vanhempansa kloonia. Jotkin merituppilajit päästävät munasolutkin veteen, jossa ne hedelmöittyvät ja kelluvat jonkin aikaa vapaasti ennen toukkavaihetta. Toisilla taas on sisäinen hedelmöitys, jossa vasta aktiivinen toukka poistuu emonsa ruumiista. Eräät lajit pystyvät lisääntymään silmikoimalla. Silloin meritupen kyljestä kasvaa pieni jälkeläinen, joka lopulta irtoaa itsenäiseksi yksilöksi.
Aikuiset meritupet ovat sessiilejä eli paikoilleen kiinnittyneitä. Ne voivat liimautua mihin tahansa merenalaiseen rakenteeseen, kuten kookkaisiin leviin, öljynporauslauttaan tai laivan pohjaan. Meritupet eivät kestä kuivumista, joten ne elävät vuorovesirajan alapuolella. Useimmat merituppilajit elävät matalissa ja ravinteisissa rannikkovesissä, mutta jotkin lajit elävät jopa 5000 metrin syvyydessä. Ne syövät pinnasta vajonnutta osittain hajonnutta eloperäistä ainesta.
Oulaisten rautatieasema
Oulaisten rautatieasema () on Suomen rataverkon liikennepaikka Oulaisten kaupungin keskustassa Pohjois-Pohjanmaalla Pohjanmaan radalla. Sen etäisyys Helsingin päärautatieasemalta on 657,9 ratakilometriä mitattuna Haapamäen kautta. Asema on avattu liikenteelle 1886 Oulun radan valmistuttua.
Oulaisten asema oli vielä 1960-luvulla henkilöliikenteen lisäksi tärkeä tavaran, erityisesti puutavaran lastauspaikka. Vuosisadan alussa Pyhäjoen Olkossa sijaitsevalta Juseliuksen sahalta ajettiin runsaasti sahatavaraa Oulaisten asemalle. Asemalle oli noin kilometrin mittainen suora raideyhteys Pyhäjoesta, mistä jokea pitkin uitetut tukit jatkoivat matkaansa rautateitse. Tukit vedettiin hevosella Pyhäjoesta asemalle. Tavaraliikenne oli huipussaan vuonna 1910, jolloin Oulaisten asemalta lähti 26 534 tonnia tavaraa.
Oulaisten ratapihalla on kolme junaliikenteen käytössä olevaa raidetta. Näistä raide numero kaksi on pääraide. Asemalla on henkilöliikenteen laiturit kaikilla kolmella junaliikenteen käytössä olevalla raiteella. Välilaiturille kulkuyhteys alikulun kautta. Liikennepaikalla pysähtyy suurin osa rataosalla liikennöivistä henkilöjunista, ja liikennepaikka on myös puutavaran kuormausasema. Oulun suunnan junat kulkevat raiteelta 1 ja Helsingin suunnan junista puolet ykkös- ja puolet kakkosraiteelta.
Nykyisin Oulaisten rautatieasema on miehittämätön, ja liikenteenohjaus hoidetaan keskitetysti kaukokäytöllä Oulusta käsin. Asemalla on kuitenkin päivittäin auki oleva odotustila ja WC-tilat.
Bertil Ohlin
Bertil Gotthard Ohlin (23. elokuuta 1899 – 3. elokuuta 1979) oli ruotsalainen taloustieteilijä ja poliitikko sekä Tukholman kauppakorkeakoulun professori vuosina 1929–1965. Hän sai Nobelin taloustieteen palkinnon yhdessä James Meaden kanssa vuonna 1977 muun muassa ulkomaankaupan teoriaa käsittelevistä tutkimuksistaan.
Ohlin opiskeli Lundissa ja Tukholmassa sekä Oxfordissa ja Harvardissa. Hän väitteli Tukholman yliopistossa vuonna 1924, pääsi professoriksi Kööpenhaminan yliopistoon ja siirtyi sieltä Tukholman kauppakorkeakouluun 1930. Siihen aikaan hän oli näyttävästi eri mieltä John Maynard Keynesin kanssa siitä, pystyykö Saksa maksamaan sille määrätyt sotakorvaukset.
Ohlin oli Ruotsin liberaalisen Kansanpuolueen puheenjohtaja vuosina 1944–1967, valtiopäiväedustaja 1938–1970 ja toisen maailmansodan aikana muutaman vuoden kauppaministerinä.
Ohlinin nuorin tytär Anne Wibble toimi Ruotsin ensimmäisenä naispuolisena valtiovarainministerinä 1990-luvun alussa.
Kimmo Pyykkö
Kimmo Tapani Pyykkö (s. 20. joulukuuta 1940 Lahti) on suomalainen kuvanveistäjä. Hän teki aluksi veistoksia romuista, mutta 1970-luvulla mukaan tulivat suuret surrealistiset alumiiniveistokset. Myöhemmin hän teki figuuriveistoksia ja luontoaiheisia puureliefejä.
Pyykkö opiskeli Taideteollisessa oppilaitoksessa vuosina 1963–1968 ja Helsingin yliopiston piirustussalissa vuonna 1963.
Vuonna 1975 tasavallan presidentti Urho Kekkonen teki Pyykön teknisellä avustuksella "Niin on jos siltä näyttää" -nimisen teoksen. Sekatekniikalla valmistettu naisfiguuri oli myöhemmin esillä Helsingin Taidehallissa amatööritaiteilijoiden näyttelyssä. Se myytiin huutokaupassa 26 000 markalla. Kekkonen teki Pyykön työhuoneessa myös tunnetun omakuvansa, jonka päänä oli vanha leipälapio.
Kangasala-talossa on Pyykön mukaan nimetty taidemuseo ja hänen teostensa pysyvä näyttely.
Pyykkö asui nuorena kaksivuotiaasta lähtien Kangasalla. Pyykkö oli vuosina 1969–1992 naimisissa toimittaja Mirja Pyykön kanssa. Avioliitosta on kaksi lasta.
Ylivieskan rautatieasema
Ylivieskan rautatieasema () on Suomen rataverkon liikennepaikka Ylivieskan kaupungissa Pohjois-Pohjanmaalla Pohjanmaan radalla. Ylivieska on risteysasema, jossa Pohjanmaan radalta erkanee rataosa Iisalmeen. Ylivieskan liikennepaikan etäisyys Helsingin rautatieasemalta on 630,3 ratakilometriä mitattuna Haapamäen kautta, ja 615,9 ratakilometriä mitattuna Iisalmen ja Pieksämäen asemien kautta.
Ylivieskassa pysähtyvät kaikki rataosan Seinäjoki–Oulu henkilöjunat, ja useista junista on vaihtoyhteys Iisalmen suunnan taajamajuniin. Raiteilta 1 ja 3 liikennöidään sekä Helsingin että Oulun suuntiin, ja Iisalmen taajamajunat ajetaan raiteelta 2.
Asemarakennus on yhä alkuperäisessä käytössä. Sen on todennäköisesti suunnitellut rautatiehallituksen pääarkkitehti Knut Nylander. Asemarakennus on otettu käyttöön Kokkolan ja Oulun välisen rataosuuden valmistuessa vuonna 1886.
Aseman lipunmyynti lakkautettiin 2. elokuuta 2014, mutta asemalla on lippuautomaatti ja odotussali.
National Football Conference
National Football Conference (NFC) on toinen kahdesta amerikkalaisen jalkapallon ammattilaisliigan National Football Leaguen eli NFL:n konferensseista. NFC syntyi, kun kaksi ammattilaisliigaa, American Football League (AFL) ja National Football League yhdistyivät vuonna 1970. NFC:en siirtyivät vanhasta NFL:stä 13 joukkuetta ja American Football Conferenceen siirtyivät entiset AFL-joukkueet vahvistettuna vanhan NFL:n joukkueilla Cleveland Browns, Pittsburgh Steelers, ja (tuolloin vielä nimellä tunnettu) Baltimore Colts.
Liigojen yhdistymisen jälkeen NFC:en on liittynyt kolme uutta joukkuetta. Kun Seattle Seahawks ja Tampa Bay Buccaneers liittyivät NFL:een kaudella 1976, ne sijoitettiin väliaikaisesti NFC:en ja AFC:en yhdeksi kaudeksi, mutta jo 1977 joukkueet vaihtoivat konferensseja keskenään. Carolina Panthers liittyi uutena NFL-joukkueena NFC:en vuonna 1995. Vielä yhden uudelleenjärjestelyn myötä Seahawks palasi NFC:en vuonna 2002 samalla nostaen NFC-joukkueiden määrän kuuteentoista.
Konferenssin sisällä kuusitoista joukkuetta on jaettu neljään divisioonaan (North, South, East ja West), joissa on neljä joukkuetta kussakin. Jokainen joukkue kohtaa runkosarjan aikana kaksi kertaa jokaisen divisioonavastustajansa, kerran sekä vieras- että kotiottelussa. Näiden divisioonan sisäisten ottelujen lisäksi jokainen joukkue saa vastaansa kymmenen muuta joukkuetta runkosarjan aikana. Kahteen otteluun saadaan vastustaja edellisen vuoden menestyksen perusteella ja loppuun kahdeksaan otteluun valitaan kaikki joukkueet kahdesta muusta AFC:n tai NFC:n divisioonasta. Kahdeksan ottelun vastustajat vaihtelevat aina vuosittain. Esimerkiksi vuonna 2006 jokainen NFC East -joukkue sai kauden aikana vastaan paitsi oman divisioonansa joukkueet, myös kaikki joukkueet divisioonista AFC South ja NFC South.
Jokaisen NFL-runkosarjan loputtua pelataan , johon pääsee kuusi NFC:n joukkuetta. Pudotuspelipaikka myönnetään automaattisesti neljälle divisioonavoittajalle. Kaksi muuta joukkuetta jatkavat nk. villeinä kortteina () NFC:n parhaimman voitto–tappio-suhteen perusteella. NFC:n pudotuspelien kaksi parasta joukkuetta kohtaavat ssa (), jonka voittaja saa palkinnoksi George Halas Trophyn ja paikan NFL:n loppuottelussa, Super Bowlissa. Toinen Super Bowl -joukkue selvitetään samalla järjestelmällä AFC:stä.
Incesticide
Incesticide on grungeyhtye Nirvanan vuonna 1992 julkaistu kokoelmalevy. Albumi sisältää mm. demoja, varhaisia singlejä ja albumeilta pois jätettyjä kappaleita. Levyn tunnetuin kappale on "Sliver", josta on tehty single. Kappaleesta on tehty myös musiikkivideo, muita albumin kohokohtia ovat Dive, Been a Son ja Aneurysm.
Albumin kannen on maalannut Nirvana-solisti "Kurt Cobain". Albumi ylsi Billboard 200 -listalla 29 sijalle. Albumin julkaisi levy-yhtiö Geffen, joka on julkaissut monia muitakin Nirvanan albumeita. Albumi julkaistiin 14. joulukuuta 1992 Euroopassa ja 15. joulukuuta Yhdysvalloissa.
Kappale "Dive" oli julkaistu aikaisemmin 1990 julkaistun "Sliver"-singlen b-puolena. "Beeswax", "Downer", "Mexican Seafood", "Hairspray Queen" ja "Aero Zeppelin" ovat yhtyeen ensimmäiseltä demonauhoituksilta 23. tammikuuta 1988, "Downer" julkaistiin myöhempänä studioversiona albumilla "Bleach". Kappale "Big Long Now" jätettiin kyseiseltä albumilta pois. "Turnaround", "Molly's Lips" ja "Son of a Gun" olivat John Peelin sessioilta 1990. Molly's Lips ja Son of a Gun ovat molemmat alun perin The Vaselines-yhtyeen kappaleita. "Been a Son", "(New Wave) Polly" sekä "Aneurysm" nauhoitettiin marraskuussa 1991, "Been a Son" oli julkaistu aikaisemmin hieman eri versiona "Blew" EP:llä, joka julkaistiin myös kokoelmalla "Nirvana". "Stain" on aiemmin julkaistu "Blew EP"llä. "(New Wave) Polly" on sähköinen versio kappaleesta "Polly", aikaisempi akustinen studioversio oli yhtyeen albumilla "Nevermind", "Aneurysm" oli aikaisemmin erilaisena studioversiona "Smells Like Teen Spirit" -kappaleen singlellä ja EP:llä "Hormoaning".
Vuonna 2004 Incesticide julkaistiin box-setinä yhtyeen vuoden 1993 albumin In Uteron kanssa.
Oleh Husjev
Oleh Husjev (, s. 25. huhtikuuta 1983 Sumy, Ukraina, Neuvostoliitto) on ukrainalainen jalkapalloilija, joka pelasi pitkään Dynamo Kiovassa. Hän oli pelipaikaltaan keskikenttäpelaaja.
Husjev aloitti uransa Arsenal Kiovassa, josta hän siirtyi paikallisvastustaja Dynamoon kesällä 2003. Hänet valittiin Ukrainan maajoukkueeseen Saksan vuoden 2006 MM-kisoihin, joissa hän pelasi avauskokoonpanossa Ukrainan kaikissa viidessä ottelussa ja teki maalin rangaistuspotkukilpailussa neljännesvälierissä Sveitsiä vastaan.
Ukrainan valioliigan ottelussa maaliskuussa 2014 Husjev törmäsi rajunnäköisesti FK Dnipro Dnipropetrovskin maalivahdin Denis Boikon kanssa ja nielaisi kielensä. Hän olisi saattanut kuolla ilman Dnipron Džaba Kankavan apua.
Purnululun kansallispuisto
Purnululun kansallispuisto on kansallispuisto Länsi-Australian osavaltiossa Australiassa 2 054 kilometriä Perthistä koilliseen. Se valittiin vuonna 2003 UNESCOn maailmanperintölistalle . Puisto on laajuudeltaan 2 397,23 km².
Purnululu on aboriginaalien antama nimi Bungle Bunglen vuorijonon hiekkakivialueelle. Vuorijono on kokonaan puiston alueella ja sen korkein kohta kohoaa 578 metriä merenpinnan yläpuolelle. Se on kuuluisa hiekkakividoomeistaan, joissa on epätavallisia ja silmiinpistäviä oranssia ja harmaita juovia, jotka aiheutuvat hiekkakivikerroksissa olevan saven pitoisuus- ja huokoisuusvaihtelusta. Oranssit juovat koostuvat hapettuneista rautayhdisteistä, jotka kuivuvat nopeasti, eivätkä näin sovellu syanobakteerien elinalustaksi. Harmaat juovat ovat kosteampia ja syanobakteerit kasvavat hiekkakiven pinnalla näillä alueilla.
Ampiaispesän muotoiset tornit ovat muodostuneet hiekkakivestä ja konglomeraateista. Nämä sedimenttimuodostelmat kerrostuivat 375–350 miljoonaa vuotta sitten. Vesisade on muokannut vuosimiljoonien aikana doomien muodot.
Lovas
Lovas on kylä Vukovar-Syrmiain piirikunnassa aivan Kroatian itäosassa Itä-Slavoniassa. Kylä on Fruška Goran rinteillä. Lovasin kuntaan kuuluu myös Opatovacin kylä. Vuonna 2001 Lovasissa oli 1167 asukasta. Serbit tekivät kylässä etnisen puhdistuksen Kroatian sodassa 1991.
Lovasissa oli 1991 1681 asukasta, joista kroaatteja oli 85,7 %. Serbit tuhosivat 256 taloa täysin ja vaurioittivat muita. Suurin osa vaurioista aiheutettiin pommittamalla kylää ennen hyökkäystä, joitain taloja tuhottiin jälkeenpäin. Serbit valtasivat Lovasin 10. lokakuuta 1991. 11. lokakuuta serbit ajoivat 51 kroaattia Lovasin läheiselle miinakentälle, jossa kuoli 21 kroaattia ja 14 vammautui. Tarkoitus oli raivata miinakenttä käyttämällä serbien vihollisia hyväksi. 19 ihmistä surmattiin kylässä samana päivänä. Serbiarmeija valitsi erään rakennuksen vankilaksi, jonne kroaatit suljettiin. Kroaatteja, miehiä ja naisia kidutettiin siellä monin tavoin, mm. lyömällä ja viiltelemällä sekä antamalla sähköiskuja. Vapaat kroaatit joutuivat kantamaan valkoista käsivarsinauhaa.
Lovasin katolinen kirkko poltettiin ja myöhemmin räjäytettiin. Myös Kroatian kunnantalo poltettiin. Monia muitakin julkisia ja yksityisiä rakennuksia tuhottiin ja kylästä vietiin maatalouskoneita Serbiaan. 1341 ihmistä karkotettiin Lovasista. Lähelle kylän hautausmaata haudattiin 68 kyläläistä joukkohautaan, ja 10 muuta löydettiin haudoista eri puolilta kylää. Näin kaikkiaan 83 kyläläistä murhattiin. Läheisessä Opatovacin kylässä jossa oli 550 asukasta, 43,4 % kroaatteja, kuoli vain 2 ja 1 katosi. Optatovacissa vaurioitettiin yli 50 taloa, ja 15 tuhottiin.
Harald Öhquist
Harald Öhquist (1. maaliskuuta 1891 Helsinki – 10. helmikuuta 1971 Helsinki) oli suomalainen kenraaliluutnantti ja jääkäri.
Harald Öhquist oli professori Johannes Öhquistin (1861–1949) ja Helene o.s. von Collinsin poika. Hän valmistui ylioppilaaksi 1908 ja aloitti opinnot Helsingin yliopistossa Nylands Nationin jäsenenä. Öhquist suoritti oikeustutkinnon Helsingin yliopiston lainopillisessa tiedekunnassa vuonna 1914
Öhquist värväytyi Jääkäripataljoona 27:een, ilmoittautui Saksassa Lockstedin leirillä maaliskuussa 1915 ja osallistui Pfadfinder-kurssille. Itärintamalla hän osallistui asemasotaan Misse-joella, Aajoen ja Riianlahden taisteluihin.
Suomeen Öhquist palasi helmikuussa 1918 aselaivojen Miran ja Poseidonin mukana osaston johtajana ja osallistui käynnissä olevaan sisällissotaan. Majuriksi ylennetty Öhquist komensi IX jääkäripataljoonaa Viipurin taisteluissa.
Rauhan tultua Öhquist opetti Markovillan sotakoulussa Viipurin lähellä. Samoin vuonna 1918 hän sai komennettavakseen Karjalan kaartin rykmentin, kunnes 1925 everstiksi ylennettynä hän otti johtoonsa Viipurin sijoitetun 2. Divisioonan. Kenraalimajurin arvo seurasi 1930 ja kolme vuotta myöhemmin Öhquist sai Armeijakunnan komentajan viran. Vuonna 1935 hänet ylennettiin kenraaliluutnantiksi. Ajan ennen talvisotaa Öhquist vietti Viipurissa ja Karjalankannaksen maisemissa. Hän oli vakuuttunut kannaksen strategisesta tärkeydestä ja tutustui alueeseen hyvin perusteellisesti. Samoin hän piti tärkeänä, että hänen alaisensakin niin tekivät. Öhquist oli tunnollinen, pedantti ja ohjesääntöä noudattava upseeri, joka vaati alaisiltaan samaa.
Talvisodan puhjetessa Öhquist komensi II Armeijakuntaa. Hän uskoi aloitteelliseen sodankäyntiin ja oli suunnitellut jo rauhan aikana useita vastahyökkäysmalleja Kannaksella tapahtuvan Neuvostoliiton hyökkäyksen torjumiseksi. Öhquist painosti Mannerheimia suostumaan vastahyökkäykseen, joka oli kuitenkin lopetettava jo aloituspäivänä 23. joulukuuta. Se sai nimen "hölmön tölväys" miehistön keskuudessa. Hänen ohjaamansa viivytystaistelutaktiikka maksoi omien henkiä, ja myös kalliiksi käynyt vastahyökkäys toteutettiin liian aikaisin.
Jatkosodan alussa Öhquist toimi yhteysupseerina Saksan päämajassa. Maaliskuusta 1942 hän komensi Kannaksen ryhmää helmikuulle 1944. Silloin hänet siirrettiin päämajan määräyksestä sotilaskoulutuksen ylitarkastajaksi kenraali Östermanin jälkeen. Hänen tilalleen IV AK:n komentajaksi määrättiin kenraaliluutnantti Taavetti Laatikainen. Tässä tehtävässä Öhquist pysyi marraskuulle 1944, jolloin hän siirtyi reserviin.
Öhquistin välit ylipäällikköön olivat huonot jo talvisodasta lähtien, mutta talven 1944 tapahtumat IV AK:n komentajana kärjistivät suhdetta entisestään. Suurin syy saattoi olla Öhquistin antama käsky hyökkäyksestä Kannaksella. Siinä asevelvollispataljoona menetti noin 350 miestä.
Öhquist julkaisi ruotsinkielisen teoksen "Vinterkriget 1939–40 ur min synvinkel", joka suomennettiin vuonna 1949 ("Talvisota minun näkökulmastani"). Hän erosi armeijasta vuonna 1951 ja toimi vuoteen 1959 saakka Helsingin kaupungin väestönsuojelupäällikkönä.
Harald Öhquist kuoli vuonna 1971.
Autodesk 3ds Max
Autodesk 3ds Max (aiemmin 3D Studio ja 3D Studio MAX) on ammattilaiskäyttöön suunnattu 3D-mallintamiseen sekä animointiin tarkoitettu ohjelma. Se toimii Windows 2000, Windows XP, Windows Vista, Windows 7, Windows 8 ja Windows 10-käyttöjärjestelmissä.
Autodesk 3ds Max on yksi laajimmin käytössä olevista 3D-animaatio-ohjelmista. Sen vahvuudet ovat mallinnusominaisuuksissa sekä plugin-arkkitehtuurissa. Versiosta 4 eteenpäin mukana on ollut integroituna myös hahmojen animointiin erikoistunut Character Studio -plugin jonka avulla hahmoille voidaan luoda virtuaaliset luurangot ja näin animoida niitä huomattavasti helpommin kuin aikaisemmin. 3ds Maxia käytetään suurimmaksi osaksi peliteollisuudessa mutta myös elokuvissa, erikoisefekteissä sekä arkkitehtuurisissa esityksissä.
Ohjelmasta on saatavilla myös huomattavasti halvempi opiskelijalisenssi, jota ei saa käyttää kaupalliseen työhön. Tiettyjen koulujen opiskelijat voivat saada ohjelman opiskelijalisenssin ilmaiseksi käyttöönsä Autodeskin opiskelijaportaalista.